Izvor: N1

Građani okupljeni oko inicijative "Vratimo trolu 28" blokirali su večeras saobraćaj na raskrsnici Jaše Prodanovića i Ruvarčeve ulice, u znak protesta zbog ukidanja trolejbuske linije 28 nakon rekonstrukcije Trga Republike. Protest je završen nakon nešto više od pola sata.

Građani su nezadovoljni zbog toga što su za vraćanje spomenute linije sakupili oko 8.000 potpisa u okviru peticije, ali kažu, nadležni ih po tom pitanju ignorišu.

Deo njih je zato danas popodne najavljeno posetio opštinu Zvezdara, pred zakazanu sednicu, kako bi poslanike upoznali sa svojim problemom, međutim, nakon što su izašli sa sednice, u hodniku je jedan od članova inicijative napadnut.

Miloš Vučković iz inicijative "Vratimo trolu 28" je nakon napada slučaj prijavio policiji, koja je podnela prekršajnu prijavu protiv NN lica.

Inače, večerašnji protest nije prijavljen nadležnima, jer kako kažu organizatori, reč je spontanom skupu, pa nije bilo moguće prijaviti ga najmanje pet dana ranije, kako nalaže zakon.

Ovo je treći protest inicijative. Prethodno su krajem novembra građani protestovali ispred uprave Grada Beograda, a pre tri dana nezadovoljni građani blokirali su saobraćaj u Čingrijeva ulici na simboličnih 28 minuta.

Kako kažu u organizaciji, za sredu je zakazan sastanak s predsednikom skupštine opštine Zvezdara.